„Adrian Năstase este singurul premier condamnat după 1989. Şeful Guvernului între decembrie 2000 şi decembrie 2004 ar putea conduce un cabinet virtual al miniştrilor care au primit pedepse cu închisoarea pentru infracţiuni comise în timpul sau după terminarea mandatului”, relatează Radu Maxim, jurnalist Digi24.

"Guvernul condamnaţilor" este, încă, unul de austeritate, cu doi vicepremieri, George Copos şi Dan Voiculescu, şi doar opt miniştri: Ioan Avram Mureşan, Decebal Traian Remeş, Codruţ Şereş, Zsolt Nagy, Relu Fenechiu, Tudor Chiuariu, Sorin Pantiş şi Victor Babiuc.

Toţi s-au mutat, temporar, la penitenciar. Cea mai mare pedeapsă a primit-o Dan Voiculescu: 10 ani de închisoare pentru privatizarea frauduloasă a Institutului de Cercetări Alimentare.

„În spatele acestui gard sunt chiar acum Dan Voiculescu, George Copos, Codruţ Şereş. Penitenciarul Rahova este închisoarea în care au ajuns cei mai mulţi politicieni condamnaţi”, exemplifică Radu Maxim, jurnalist Digi24.

Acuzaţii de corupţie, neclarificate încă de o decizie definitivă în instanţă, planează asupra altor foşti miniştri.

Adriean Videanu, Gabriel Sandu şi Cristian David sunt trei foşti miniştri ţinuţi în arest preventiv. Dosarele lor sunt încă în cercetare la DNA.

Alţi doi, Monica Iacob Ridzi şi Miron Mitrea, au fost condamnaţi, dar sentinţele nu sunt definitive.

„Sediul Direcţiei Naţionale Anticorupţie este locul din care ne-am obişnuit să vedem imagini cu oameni pe care îi leagă nu numai politica, dar şi acuzaţiile procurorilor”, spune Radu Maxim, jurnalist Digi24.

Foştii miniştri cercetaţi penal, fără să fie trimişi în judecată sau să fi primit o sentinţă definitivă, ar putea forma, la rândul lor, un cabinet din care ar lipsi doar un premier.

Fostul viceprim-ministru Liviu Dragnea şi Adrian Severin au fost trimişi în judecată, iar Elena Udrea şi alți 16 demnitari care s-au ocupat de armată, economie, educaţie, comunicaţii, interne şi transporturi sunt urmăriţi penal.

Majoritatea dosarelor vorbesc despre furt din banii statului. Zeci şi sute de milioane de euro. Mai valoroase decât un jurământ: „Jur să-mi dăruiesc toată puterea şi priceperea pentru propăşirea spirituală şi materială a poporului român!”